**Naslov: Modeli podrške razvoju preduzetništva mladih u Nišu - neophodnost uvođenja preduzetništva u obrazovni sistem i modela finansijske podrške**

**Sadržaj:**

**Sažetak........................................................................................................................................... 3**

**Uvod............................................................................................................................................... 5**

**Opis problema............................................................................................................................... 6**

**Analiza i izbor rešenja za praktičnu politiku............................................................................. 7**

* ***obrazovni sistem i preduzetništvo*......................................................................................10**
* ***dostupnost finansija i pristup kapitalu*.............................................................................13**

**Zaključci i preporuke...................................................................................................................15**

**Literatura......................................................................................................................................19**

**Sažetak**

Politike koje bi uticale na razvoj mehanizama finansiranja za preduzetnike, motivisanje mladih da se bave preduzetništvom i unapređenje njihovog znanja o preduzetništvu i pokretanju sopstvenog biznisa, kao i na razvoj preduzetničke kulture u Srbiji, predstavljaju kombinaciju politika koje bi mogle da dovedu do ubrzavanja procesa ekonomskog razvoja, uključujući stvaranje radnih mesta, povećanje dohotka, uvođenje inovacija i kreiranje ekonomije zasnovane na znanju.

Stope rasta srpske ekonomije su niske ili negativne još od 2008. godine, uz uočavanje većeg broja negativnih ekonomskih faktora. Neophodne strukturne reforme i prilagođavanja odlažu se dugi niz godina, a određeni pomaci desili su se tek od 2014. Pristup mehanizmima finansiranja i kapitalu veoma je ograničen, posebno za sektor malih i srednjih preduzeća i preduzetnika.

Obrazovni sistem koji treba da proizvodi konkurente i osposobljene kadrove za privredu nije u pravoj funkciji. Stavovi, vrednosti i praksa u vezi sa preduzetništvom ograničavajući su faktor, a odnos prema preduzetništvu je generalno negativan. Prvi put se država u 2016. godini strateški fokusira na razvoj preduzetništva i ovu godinu proglašava „Godinom preduzetništva“.

Nezaposlenost mladih u Srbiji je veliki problem. Opšta stopa nezaposlenosti se povećala u odnosu na poslednji kvartal 2015. godine i sada iznosi 19%, a u populaciji od 15 do 24 godine je izuzetno visoka i iznosi 44,2%.

**Prikaz: Stopa nezaposlenosti u Srbiji u prvom kvartalu 2016. godine**

Ovaj dokument se osvrće na postojeće politike i probleme, i daje preporuke za uvođenje mera koje mogu da imaju pozitivne efekte na razvoj, u tri ključne oblasti:

1. Odnos obrazovnog sistema i preduzetništva
2. Dostupnost finansija i pristup kapitalu – razvoj alternativnih modela finansiranja preduzetništva
3. Razvoj preduzetničke kulture i mehanizama za podršku preduzetničkom ekosistemu, koji se odnosi na potrebu za kolektivnim i sistemskim delovanjem u cilju podsticanja i razvoja preduzetništva.

Dokumentom će se definisati konkretne preporuke i modeli za unapređenje preduzetništva na lokalnom nivou, sa posebnim osvrtom na programe preduzetničkog obrazovanja tokom formalnog školovanja na svim obrazovnim nivoima.

Na osnovu podataka i analize trenutne situacije došli smo do zaključka da je neophodno formirati Fond za finansiranje preduzetničkih inicijativa, koji će pored konkretne finansijske podrške imati i savetodavnu ulogu u proceni tržišnih potreba i mogućnosti.

**Uvod**

Preduzetništvo je stanje svesti. Preduzetništvo je mnogo više stav o životu nego veština ili profesija. Preduzetništvo je kad nekoliko godina živiš onako kako najveći broj ljudi ne želi, da bi ostatak života živeo onako kako najveći broj ljudi ne može!

Najveći broj ekonomista slaže se da je preduzetništvo jedna od najvažnijih snaga razvoja društva. Preduzetništvo obezbeđuje ekonomski rast, otvara mogućnosti zapošljavanja i utiče na smanjenje siromaštva. Ipak, prema globalnom indeksu preduzetništva i razvoja ([Global Entrepreneurship and Development Index](https://thegedi.org/research/gedi-index/) – GEDI), koji meri tri glavne dimenzije razvoja preduzetništva (preduzetničke stavove, težnje i aktivnost), Srbija je u 2014. godini zauzimala tek 69 mesto od 121 države koje su obuhvaćene analizom. Preduzetništvo i preduzetnička kultura u Srbiji još uvek nije u dovoljnoj meri prisutna.

Posebno ranjiva kategorija, ali i najveći potencijal za razvoj preduzetništva su mladi. Mladi u Srbiji slabo su okrenuti preduzetničkoj kulturi i aktivizmu što je pokazalo nekoliko istraživanja. Tako je istraživanje iz 2011. godine, koje su na uzorku 1.200 mladih (16-29) godina u 16 gradova i opština u Srbiji sproveli organizacija civilnog društva [Građanske inicijative i Ministarstvo omladine i sporta Republike Srbije](http://www.crnps.org.rs/wp-content/uploads/Sta-mladi-misle-o-preduzetnistvu_istrazivanje-Gradjanskih-iniijativa.pdf), pokazalo da većina mladih u Srbiji nije motivisana da se bavi preduzetništvom i ne planira svoju profesionalnu karijeru u toj oblasti. Naime, 58% mladih istaklo je da ne planira pokretanje sopstvenog biznisa u narednih 5 godina, dok je samo 7% mladih to već uradilo.

Do sličnih podataka došla je i organizacija Libertarijanski klub koja se, između ostalog, bavi i ekonomskim problemima mladih u istraživanju [Preduzetnička kultura kod mladih](https://libek.org.rs/uploads/files/1430826083.O7D72SKzVROwm9KG.pdf) iz 2015. godine na uzorku od 637 beogradskih studenata između 20 i 29 godina. Rezultati istraživanja pokazali su da 65% ispitanika ne planira da u naredne tri godine pokrene svoj biznis, a kao najznačajnije razloge navode nedostatak početnog kapitala i loše uslove poslovanja.

Ovaj dokument teži da dâ odgovore na pitanja na koji način donosioci odluka u Srbiji mogu da izvrše pozitivan uticaj na razvojni ciklus ekonomije koji bi bio zasnovan na preduzetništvu i ljudima kao resursu. Cilj analize je kako kreirati okruženje u kome je olakšan pristup kapitalu i poslovnim prilikama, kako napraviti prave veze između preduzetništva i obrazovnog sistema i kako kreirati preduzetnički ekosistem podržan od države i privatnog sektora.   
Takođe, ovaj dokument daće predloge i preporuke sa ciljem kreiranja nove ekonomije zasnovane na znanju, tehnologijama i drugim savremenim trendovima globalizovanog ekonomskog sistema.

**Opis problema**

Država ne uspeva da generiše dovoljno novih radnih mesta, a posebno ne uspeva da podstakne procvat industrija sa visokim stopama rasta i profitabilnosti (IT, inovativne usluge, tehnologije), koje u razvijenim ekonomijama nose rast radnih mesta u privredi. Kada se tome doda obrazovni sistem, koji mlade ne snabdeva preduzetničkim veštinama i koji nije usaglašen sa potrebama privrede, može se zaključiti da postojeći okviri politike zapošljavanja ne mogu imati adekvatne efekte.

Značajan deo ekonomskog rasta mnogih država u svetu, kao i uspešna borba sa problemom nezaposlenosti mladih, zasniva se na kreiranju i povezivanju različitih politika koje integrišu:

1. razvoj modela finansiranja preduzetništva i unapređenja pristupa kapitalu,
2. unapređenje preduzetničkog učenja i pokretanje/motivisanje mladih da započnu sopstveni biznis i
3. kreiranje politika usmerenih na uspostavljanje održivih biznis modela.

Savremene politike zasnivaju se na:

1. uverenju da je preduzetništvo osnovni društveni resurs, i
2. razvoju mehanizama i mera, koje obezbeđuju osnovni resurs – mlade ljude i optimalno upravljanje tim resursom.

Zato je u društvu neophodno kontinuirano kreirati nove mere politike i mehanizme podrške, koji će mladima i drugim ciljnim grupama, kroz pokretanje sopstvenog održivog biznisa, omogućiti da ostvare ekonomsku sigurnost i nezavisnost.

U skladu sa tim, jedan od glavnih problema u Srbiji je nivo opšte nezaposlenosti i nezaposlenosti mladih. Stopa opšte nezaposlenosti u prvom kvartalu 2016, prema podacima Republičkog zavoda za statistiku, u Srbiji iznosi 19%.

Stopa nezaposlenosti mladih od 15 do 34 godina starosti, kao vitalne baze preduzetništva, u istom periodu iznosi 28,5%, sa tendencijom opadanja sa godinama života.

**Prikaz: Stope nezaposlenosti prema starosnim kategorijama i ukupno na nivou Republike Srbije u prvom kvartalu 2016. godine**

Iz podataka se vidi da se mladi tek nakon svoje 30 godine bolje pozicioniraju na tržištu rada, ali se i dalje postavlja pitanje njihove ekonomske samostalnosti. Ekonomija u kojoj je toliko mladih bez adekvatne ekonomske sigurnosti podstiče degradaciju vrednosnog sistema, razvoj brojnih negativnih pojava i obrazaca ponašanja.

**Analiza i izbor rešenja za praktičnu politiku**

Suočavamo se sa činjenicom da većina mladih ljudi ne može jasno da kaže šta je za njih preduzetništvo u Srbiji, a da u osnovu nemaju negativnu konotaciju. Većina polazi od toga šta je preduzetništvo u svojoj definiciji. Ono što je neophodno istaći je da odgovor leži u svakom pojedincu, preduzetniku, u njegovoj glavi, svesti, mislima, delovanju, osećanjima. Preduzetnik nije samo vredan i hrabar radnik. Preduzetnik je lider. Jer da bi realizovao svoje ciljeve on mora da pokreće ljude, pronalazi resurse i da bude vešt.

Zato je neophodno uvoditi više programa neformalnog obrazovanja tokom procesa formalnog učenja. Kao primer dobre prakse možemo da navedemo inovativan program - [Academic To Business](http://crl.rs/konkursi/umrez%D0%B0v%D0%B0nje-%D0%B0k%D0%B0demske-i-poslovne-zajednice-iz-beograda/). Program ima za cilj sinergiju аkаdemske i preduzetničke zajednice čime se dobija mogućnost za stvaranje novih poslovnih modela i inovativnih praksi, koji istovremeno motivišu mlаde da se bave preduzetništvom i unapređuju poslovno okruženje.

Učešćem u programu „A2B“ studenti imaju priliku da:

* znanje stečeno na fakultetu primene u praksi,
* upoznaju i analiziraju realne probleme preduzeća,
* razviju kritički način razmišljanja,
* razmene ideje, veštine i iskustvo rada u timu,
* unaprede veštine prezentovanja ideje, i
* razviju zdrav takmičarski duh.

Preduzetnici imaju priliku da:

* steknu uvid u drugačiji pristup u prevazilaženju poslovnih izazova,
* dobiju nova, moderna, originalna rešenja za unapređenje svog poslovanja, i
* postanu konkurentniji u svojoj oblasti rada.

Praksa svih projekata/programa koje tim Centra za razvoj liderstva sprovodi od 2005. godine pokazuje da je, kada se mladima ponude adekvatni modeli dodatne edukacije u okviru kojih mogu da steknu znanja i veštine iz različitih oblasti, bez obzira na buduće profesionalno usmerenje, njihovo interesovanje za učešće u takvim programima izraženo. Ovo se posebno odnosi na veštine koje se tiču preduzetništva, jer mladi ljudi koji su pri kraju studija prošli kroz ovakve programe, lakše se odlučuju da osnuju sopstveni biznis ili da nastave porodični. Pozitivan odnos mladih prema preduzetništvu pokazuju stavovi aplikanata na Academic To Business programe u 2015. i 2016. godini. Svi kandidati iz 2016. godine, njih 146, imaju izraženo pozitivan stav prema sopstvenom biznisu, odnosno preduzetništvu. Prilikom apliciranja studenti su rangirali prema interesovanju, sledeće oblasti rada: državna uprava, lokalna samouprava, institucije i javna preduzeća, organizacije civilnog društva, akademski i naučni rad, sopstveni biznis/preduzetništvo i korporativni sektor.

U rangiranju navedenih oblasti u kojima bi nakon završenog fakulteta želeli da se poslovno ostvare, 84,2% studenata, uzrasta od 22 do 27 godina, sopstveni biznis stavlja na prvu ili drugu poziciju.

Niko od 146 studenata sopstveni biznis nije stavio na poslednju poziciju. Dok sa druge strane, rad u lokalnoj samoupravi na prva dva mesta stavlja svega 4 studenta, odnosno 2,8%.

Više od polovine studenata (55,5%) sopstveni biznis vidi kao najpoželjniju oblast rada. Korporativni sektor na prvo i drugo mesto stavlja 58,2%, a 23,3% kao prvu oblast po interesovanju. Dakle, odmah iza preduzetništva, nalazi se korporativni sektor kao izbor prioriteta. Na trećem mestu je akademski rad koji na prvu ili drugu poziciju stavlja 22,6% studenata.

**Prikaz: Procenat studenata koji rangiraju najpoželjniju oblast rada na prvo, odnosno drugo mesto**

Kad je reč o polnoj strukturi, muškarci češće preduzetništvo rangiraju kao prvo ili drugo izabranu oblast (63,9%), u odnosu na 44,4% devojaka.

Oblast državne uprave ni jedan muškarac ne stavlja na prvu poziciju, a samo 5 devojaka ili 7,9%.

Gotovo polovina muškaraca stavlja državnu upravu na poslednja dva mesta prilikom rangiranja, dok to čini oko trećine žena.

Interesantno je i da su tri studenta dodala freelance kao prioritetnu oblast rada.

Iako su studenti jasno opredeljeni za preduzetničko poslovanje, nisu u stanju da odgovore koja bi to oblast preduzetničkog poslovanja bila, dakle, ne poznaju tržišne prilike i mogućnosti, kao ni zakonske regulative i obaveze koje preduzetnik mora da ispuni.

Razlog ovome leži u nedostatku mogućnosti za sticanjem preduzetničkog obrazovanja i veština. Jer veštine koje se tiču struke ne moraju, a praksa sve više pokazuje da nisu, ključne da bi se postao uspešni preduzetnik. Dakle, jedna od politika bi morala da odgovori na sledeći zahtev:

* povezati obrazovni sistem i preduzetništvo.

Uspešan preduzetnik mora da poseduje spoj različitih veština. Profesionalne veštine, veštine koje se tiču struke, nisu dovoljne za definisanje uspešnog preduzetnika. Da bi ostvarivao svoje ciljeve, potrebno je da poseduje kvalitete kao što su kreativnost, istrajnost u teškim trenucima, sposobnost da izgradi dobar tim i sl. Ključne 4 kategorije veština: lične osobine, interpersonalne veštine, kritičko i kreativno razmišljanje, i praktične veštine.

|  |  |  |  |
| --- | --- | --- | --- |
| Lične osobine | Interpersonalne veštine | Kritičko i kreativno razmišljanje | Praktične veštine |
| Optimizam | Liderstvo i motivacija | Kreativnost | Planiranje |
| Vizija | Komunikacija | Analitičnost | Postavljenje ciljeva |
| Inicijativa | Pregovaranje | Rešavanje problema | Organizacija aktivnosti |
| Energičnost i istrajnost | Etičnost | Prepoznavanje prilika | Delegiranje |
| Tolerancija rizika | Dobri međuljudski odnosi | Prepoznavanje rizika | Koordinacija tima |
| Fleksibilnost | Aktivno slušanje | Učenje na greškama | Donošenje odluka |

***Obrazovni sistem i preduzetništvo***

Činjenica da u postojećim obrazovnim programima ne postoje predmeti koji pružaju znanje o preduzetništvu, ili se tek po negde uvode kao fakultativni, nizak nivo znanja i veština i nedostatak edukativnih programa i inicijativa dovode do atmosfere u kojoj je destimulisan razvoj preduzetničkog duha. Ovaj sistem ne nudi mladima veštine, znanja i informacije o trendovima savremene ekonomije i ne edukuje ih u skladu sa potrebama ekonomije i privrede.

**Srednjoškolski obrazovni sistem**, čak i u slučajevima kada bi to trebalo da bude potpuno logično, tj. u srednjim stručnim školama, ne podstiče mlade dovoljno da bi počeli da razmišljaju o sopstvenom biznisu. Sa tim stavom slažu se i ispitanici istraživanja u okviru projekta UN „[Srbija kakvu želim](http://www.srbijakakvuzelim.rs/)“, koji je sprovela Kancelarija stalne koordinatorke UN u Srbiji i SECONS grupa za razvojnu inicijativu, 2015. godine. Naime, sa ovim se u potpunosti slaže samo 7,1% ispitanika nacionalno reprezentativnog uzorka, starosti 15 i više godina. Na pitanje šta bi Srbija trebalo da uradi da bi sistem obrazovanja podstakao preduzetništvo 24,9% ispitanika navelo je da je to obrazovanje mladih, 19,3% da je to uvođenje prakse u obrazovni sistem i 10,6% da je neophodno razvijati nauku o preduzetništvu na svim obrazovnim nivoima.

Obrazovne politike, strukturisane onako kako sada izgledaju najčešće nemaju ugrađeno razmišljanje o potrebi stavljanja obrazovnog sistema u funkciju ekonomskog razvoja i povezivanja preduzetništva sa obrazovnim sistemom. Značajan pomak učinjen je početkom ove godine kada je potpisan Memorandum o saradnji u razvoju elemenata dualnog obrazovanja u srednjem stručnom obrazovanju u Srbiji, između Austrije i Srbije, čiji je osnovni cilj povezivanje teorije i prakse u sistemu obrazovanja. Funkcije poput istraživanja i razvoja, školovanja kadra za privredu, obučavanja učenika i studenata za obavljanje zanimanja u realnoj ekonomiji, strateškog/partnerskog planiranja out-put-a obrazovnog sistema, treba posmatrati kao ključne funkcije obrazovnog sistema.

**Visokoškolski obrazovni sistem** ne snabdeva studente znanjima i veštinama potrebnim za radno mesto i destimuliše preduzetničko razmišljanje i ponašanje. Takođe, taj sistem ne razvija okvire u kojima bi istraživačkim i razvojnim projektima bilo omogućeno da idu prema komercijalizaciji i tržištu. Stoga je neophodno na univerzitetima:

* Razvijati kulturu preduzetništva, kao i mehanizme za prevođenje naučno-istraživačkih projekata u komercijalne proizvode, uspostavljanje centara za transfer tehnologija i inkubatora. Podsticati razvoj međusobne saradnje takvih centara, kao i saradnje sa industrijskim klasterima. Podsticati transfer znanja između univerzitetâ u zemlji i regionu.
* Stimulisati profesorski kadar i studente da pokreću preduzetničke poduhvate i pružati povoljne uslove za razvoj tzv. spin-off kompanija.
* Kreirati veze između investicione zajednice i inovativnih projekata koji imaju poreklo sa univerziteta.

Jedan od pozitivnih primera je Univerzitet u Novom Sadu. Profesori i istraživači ovog univerziteta preuzimaju aktivne uloge u uspostavljanju spin-off kompanija zasnovanih na njihovim istraživačkim projektima. Kao rezultat do sada su na Univerzitetu u Novom Sadu uspostavljane [102 spin-off kompanije](https://www.uns.ac.rs/index.php/c-nauka/transfer-c/start-spin-c), koje su imale obrt od 90,4 miliona evra u 2014. Spin-off kompanije su pretežno u sektoru informacionih i komunikacionih tehnologija i dolaze sa Fakulteta tehničkih nauka.

Kao verovatno najuspešniji primer spin-off kompanije ponikle sa ovog Univerziteta, može se navesti kompanija koja danas nosi ime Schneider DMS, joint venture kompanija za istraživanje, razvoj i inženjering u oblasti softvera za upravljanje sistemima prenosa električne energije. Kompanija je pokrenuta od malog tima profesora i studenata, da bi danas, posle nekoliko godina izuzetno visokog rasta, zapošljavanja preko 1000 eksperata (30 doktora nauka). Kompanija je svoje proizvode plasirala u 50 zemalja, gde ih koristi 130 operatera za prenos električne energije, koji snabdevaju preko 70 miliona krajnjih korisnika.

**Spin-off firma** nastaje izdvajanjem dela neke delatnosti iz veće kompanije i pokretanjem firme koja je fokusirana na taj konkretan segment delatnosti. Česte situacije kada se preduzima osnivanje novog spin-off-a su kada se unutar firme pokreće novi poslovni poduhvat, kada se kreira novi proizvod ili usluga ili kada se nastupa na novim tržištima. Akademski/univerzitetski spin-off jeste poslovni poduhvat koji pokreću sami univerziteti kako bi komercijalizovali rezultate naučnoistraživačkih projekata, tj. kako bi transformisali tehnološke inovacije ili investicije u proizvode koji mogu da zadovolje neke tržišne potrebe i stoga budu profitabilni. S obzirom da se spin-off-ovi uglavnom zasnivaju na naučnoistraživačkom radu, prava intelektualne svojine predstavljaju ključ njihovog uspeha, pa je bitan element u njihovom uspostavljanju regulisanje prava intelektualne svojine između akademske institucije i novoosnovane firme.

Pored uvođenja predmeta u srednje škole i fakultete, posebno je bitno osnivati:

* poslovno-savetodavne centre pri obrazovnim institucijama,
* uspostavljati „koučing“ programe u saradnji sa privatnim sektorom,
* programe takmičenja, stručno-poslovnih praksi, inkubacije, finansijske i nefinansijske podrške za pokretanje biznisa.

Međutim, za programe neformalnog/dodatnog obrazovanja ili programe prakse, poput Academic To Business, neophodna je saradnja između javnog i privatnog sektora. U ovom slučaju, fakulteta i kompanija, lokalne samouprave i kompanija. Zakon o javno-privatnom partnerstvu donet je tek 2011. godine i u sistemu obrazovanja još uvek nema svoju punu primenu. Stoga je primere dobre prakse neophodno tražiti u zemljama koje su takvo partnerstvo uspešno realizovale.

Jedan od primera dobre prakse umrežavanja institucija nadležnih za obrazovanje i preduzetništvo je [Danski model iz 2010 godine](http://eng.ffe-ye.dk/the-foundation/about-the-foundation).

Uvidevši potrebu za efikasnijim organizovanjem i koordinacijom u cilju razvoja preduzetničkog obrazovanja, četiri danska ministarstva, koja su nadležna za obrazovni sistem, udružila su snage i razvila zajedničku strategiju, koja je imala tri cilja:

* da se preduzetničko obrazovanje ugradi u obrazovni sistem od predškolskog do nivoa doktorskih studija
* da se formira Danska fondacija za preduzetništvo
* da struktura partnerstva uključi sva četiri ministarstva

Ovakva strategija dovela je do značajnog porasta broja učenika i studenata koji su uzeli učešće u programima preduzetničkog obrazovanja. Oni su ovo pretvorili u svoju viziju, zasnovanu na vrlo merljivim pokazateljima da studenti koji imaju preduzetniče kompetencije mnogo više doprinose razvoju ekonomije, kao i da imaju pozitivnije stavove u vezi sa sopstvenim životom i izborima.

Danas Fondacija predstavlja resursni centar, finansira razvoj novih kurseva i obrazovnih praksi, bavi se izgradnjom kompetencija nastavnog kadra, kreira i distribuira nastavne materijale i sredstva, nudi umrežavanje nastavnika na svim nivoima, podržava razvoj preduzetničke kulture, bavi se merenjem i evaluacijom politika.

***Dostupnost finansija i pristup kapitalu***

U pomenutom istraživanju organizacije „Građanske inicijative“, 66% mladih bi se okušalo u preduzetništvu kada bi imalo materijalnu podršku države u prvim godinama rada, 54% kada bi na tržištu vladala zdravija konkurencija, 52% kada bi mogli da dobiju povoljan kredit i 46% kada bi imali mogućnost da steknu iskustvo u vođenju posla. Traganje za izvorima finansiranja za pokretanje ili proširenje sopstvenog biznisa predstavljaju najveće izazov preduzetništva.

Ekonomska kriza donela je zatvorenost bankarskog sektora za finansiranje malih, srednjih preduzeća i preduzetništva, a paralelno je uslove finansiranja u bankarskom sektoru učinila potpuno neatraktivnim ili neostvarivim za najveći deo tog sektora. Praktično ne postoje mehanizmi za finansiranje pokretanja novog biznisa, bez obzira na kvalitet poslovne ideje. Takođe, u Srbiji ne postoji jasno definisan model mikrokreditiranja, a Zakon o mikrofinansiranju je već godinama u procesu izrade. Prema poslednjim najavama, Zakon bi trebalo da bude donet krajem ove ili početkom 2017. godine.

Na skupu pod nazivom „[Mikrofinansiranje u funkciji jačanja malog biznisa](http://pks.rs/Vesti.aspx?IDVestiDogadjaji=19972)“ u organizaciji Privredne komore Srbije, izneti su podaci da je u proteklih pet godina malom i srednjem biznisu u Srbiji odobreno je oko **32.000 mikrokredita** sa prosečnim sredstvima od **1.409 evra** po kreditu sa rokom otplate 22 meseca. Sa druge strane u Evropskoj uniji za dve godine realizovano je **390.000 mikrokredita**, a vrednost pojedinačnog zajma bila je oko **8.500 evra**.

Najviše mikrokredita u Srbiji odobreno je sektorima proizvodnje, poljoprivrede i usluga, a otvoreno je skoro 53.000 novih radnih mesta. Strani investitori veruju da je mikrofinansiranje jedno od važnih rešenja za smanjenje nezaposlenosti i siromaštva, kao i da bi strana ulaganja bila veća ako bi bila doneta zakonska regulativa koja bi efikasno uredila taj segment poslovanja.

Evropska unija u velikoj meri promoviše ovaj vid  alternativnog  finansiranja malog biznisa koji se zasniva na uređenoj zakonskoj regulativi. U praksi Evropske unije su posebno zastupljeni razni profili investicionih fondova, društva investicionih fondova, venture capital fondovi, mutual fondovi i drugi.

Zaključak skupa je da bi mikrokrediti u Srbiji mogli da budu još povoljniji da postoji Zakon o mikrofinansiranju.

Efikasnost sprovođenja obrazovne i finansijske podrške, gore opisane, dovele bi do razvoja preduzetničke kulture i promocije veština, vrednosti i stavova za biznis inicijative.

**Zaključci i preporuke**

Osnovna preporuka je formiranje preduzetničkog ekosistema Grada Niša koji će delovati u cilju podsticanja i razvoja preduzetništva. Preduzetnički ekosistem sačinjavaju svi oni koji doprinose razvoju preduzetništva, organizujući inicijative koje će podsticati ljude da se bave preduzetništvom ili povećati šanse za uspeh preduzetnika. Elementi tog ekosistema su pojedinci, organizacije, institucije, koje imaju zajednički cilj da razvijaju preduzetništvo. Deo tog ekosistema su naravno i sami preduzetnici.

Retko se dešava da se preduzetnički duh i start-up kultura razviju delovanjem samo jednog subjekta. Naprotiv, potrebno je sadejstvo velikog broj učesnika. Lista učesnika nije ograničena i svi su dobrodošli.

Ovim dokumentom se preporučuju tri ključne mere za unapređenje preduzetničke kulture i zajednice Grada Niša:

1. Sinergija akademske zajednice, poslovne zajednice i organa lokalne samouprave.
2. Kreiranje ekosistema kao skupa svih zainteresovanih institucionalnih stejkholdera, pojedinaca, profesionalaca i inicijativa (organizacija civilnog društva, poslovnih asocijacija, inicijativa međunarodne saradnje, obrazovnih programa, formalnih i neformalnih profesionalnih grupacija).
3. Osnivanje Fonda za finansiranje preduzetničkih inicijativa kao direktne finansijske podrške inovativnim preduzetničkim idejama.

Neophodno je u formalni proces obrazovanja uvesti preduzetništvo kao opcioni predmet, sekciju, dodatnu nastavu, kako bi mladi ljudi najpre stekli znanja o preduzetništvu, koje će kasnije primeniti u procesu obavljanja prakse u poslovnoj zajednici i organima lokalne samouprave oblikovati u neophodne veštine. Na taj način dobijamo mlade ljude za koje je verovatnije da će se nakon procesa formalnog obrazovanja opredele za bavljenje preduzetništvom, odnosno da osnivaju sopstveni biznis.

Dakle, **prva mera** bi bila organizovano uvođenje predmeta preduzetništvo u srednje, više škole i fakultete, posebno u obrazovne programe koji se tiču savremenih tehnologija, poput elektrotehnike, mašinstva, računarskih nauka i sl. Ali ne manje važno je uključiti u preduzetničku edukaciju i druge obrazovne profile poput društveno-humanističkih nauka, za koje su radna mesta na tržištu rada deficitarna.

Kreiranje preduzetničkog ekosistema, kao **druge mere**, je važna dimenzija za rešenje problema, jer predstavlja sistemski pristup poslovanju i samozapošljavanju. Formiranje ekosistema je u skladu sa merom iz Akcionog plana održivog razvoja Grada Niša 2015-2020. kojom se predviđa umrežavanje svih stejkholdera. U ovom koraku naročito je važna podrška lokalnih donosilaca odluka, jer su se do sada ovakvi ekosistemi u razvoju preduzetničke kulture i preduzetničkih poduhvata, oslanjali na malobrojne partnere, uglavnom iz donatorske zajednice.

**Treća mera** je osnivanje Fonda za finansiranje preduzetničkih inicijativa, od strane preduzetničkog ekosistema, sa ciljem povećanja dostupnosti finansijama za pokretanje ili unapređenje sopstvenog biznisa. Članice preduzetničkog ekosistema bi u skladu sa svojom delatnošću vršiti savetodavnu, analitičku, evaluacionu i dr. ulogu u proceni tržišnih potreba i mogućnosti, kako bi se povećala preduzetnička zajednica Grada Niša i njena efikasnost.

Imajući u vidu, da se Akcionim planom održivog razvoja Grada Niša, u strateškom pravcu 2, specifičnom cilju 2.1.1 predviđa uspostavljanje razvojnog fonda Grada za finansiranje preduzetništva i regionalnog garancijskog fonda, treća mera je i obaveza lokalne samouprave Grada Niša.

Efikasno sprovođenje svih navedenih mera neminovno će dovesti do razvoja preduzetničke kulture, promocije preduzetničkih vrednosti, a najvažnije, većeg broja preduzetničkih biznisa koji će svojim poslovanjem unaprediti ekonomiju zajednice u celini.

***Preduzetništvo u Srbiji - usklađenost preporuka sa razvojnim aktima***

**Sve mere usklađene su i sa planovima u oblasti preduzetništva na republičkom i lokalnom nivou Grada Niša**

Godina 2016. proglašena je godinom preduzetništva u Srbiji. Država je obezbedila paket mera koji imaju za cilj *da se ojačaju preduzetničke snage, pomogne preduzetnicima koji počinju posao ili su ga, do određenog nivoa, već razvili i pruži finansijski i nefinansijski oslonac za dugoročni razvoj preduzetničkog duha*. Omladinsko preduzetništvo i razvoj preduzetničkog duha kod mladih je jedan od fokusa „Godine preduzetništva“, posebno u oblasti edukacije i promocije.

Republika Srbija je usvojila važna dokumenta u kojima se između ostalog definišu preduzetništvo, obrazovanje i posebno zapošljavanje mladih. Takođe, Grad Niš je u skladu sa nacionalnim dokumentima usvojio Akcioni plan održivog razvoja Grada Niša za period 2015-2020. godine, kao i Strategiju brige o mladima 2015-2020. koja jasno definiše potrebu osnaživanja mladih za preduzetništvo.

**Strategija za podršku razvoja malih i srednjih preduzeća, preduzetništva i konkurentnosti za period od 2015. do 2020 godine**. *Preduslov za ostvarivanje održivog društveno-ekonomskog razvoja i uspešan završetak procesa evropskih integracija Republike Srbije je razvoj privrede, koja svoju dugoročnu konkurentnost gradi na privatnoj preduzetničkoj inicijativi, znanju, primeni novih tehnologija i inovativnosti.*

Jedan od 6 strateških ciljeva u okviru Strategije je *razvoj i promocija preduzetničkog duha i podsticanje preduzetništva žena, mladih i socijalnog preduzetništva.*

U Strategiji se apostrofira činjenica da je većina mladih dugoročno nezaposlena, da je veliki broj uključen u neformalno tržište rada, a samo 11% opredeljuje se za samozapošljavanje. Ipak, u strategiji se zaključuje isto što se analizira u ovom dokumentu, da su mladi zainteresovani za razvijanje sopstvenog poslovanja ukoliko im se omogući dodatna edukacija o preduzetništvu. Takođe, ovaj dokument je u potpunosti u skladu sa zaključkom u Stretigiji da se mladi suočavaju sa problemom nerazvijenih preduzetničkih veština, što je rezultat nepostojanja adekvatnih obrazovnih programa u srednjim školama i na univerzitetima.

**Nacionalna strategija za mlade za period od 2015-2025** jedan od osnovnih strateških ciljeva je zapošljavanje i preduzetništvo mladih. Neki od specifičnih su omogućeni podsticajni uslovi za razvoj preduzetništva mladih, razvijen funkcionalan i održiv sistem karijernog vođenja i savetovanja mladih. Za ovaj cilj jedna od prvih aktivnosti je osnivanje Nacionalnog resursnog centra za KVIS.

**Akcioni plan održivog razvoja grada Niša 2015-2020** osnovni pravac 2: razvoj ekonomije i poslovanja. Specifični ciljevi:

* 2.1. uspostavljanje i promovisanje modela finansijske i institucionalne podrške za razvoj preduzetništva.
* 2.1.1 uspostavljanje razvojnog fonda grada za finansiranje razvoja preduzetništva i regionalnog garancijskog fonda
* 2.1.2 kreiranje mreže institucija za podsticanje i razvoj preduzetništva i podrška umrežavanju MSP sektora.
* 2.5 promocija preduzetništva, programi samozapošljavanje i podrška inicijativama pojedinaca.
* 2.5.1 programi podizanja konkurentnosti ljudskih resursa kroz permanentno obrazovanje, specijalizaciju, doškolovavanje, dokvalifikacije i prekvalifikacije.
* 2.5.4 programi stimulisanja preduzetnika za zapošljavanje diplomiranih visokoškolaca, posebno onih koji prvi put traže zaposlenje.
* 2.5.5. programi aktivnih mera podrške zapošljavanju i formiranje mreže institucija za podršku zapošljavanju

Pozivamo nadležne gradske institucije, Univerzitet, privatni sektor, organizacije civilnog društva, građane i građanke Niša, da se udruže u zajedničkom delovanju sa ciljem implementacije usvojenih akcionih planova Grada i stvaranja boljeg ekonomskog i socijalnog okruženja. Želja nam je da se što više mladih ljudi odluči da pokrene svoj biznis, ostane u svojoj zajednici, zaposli svoje druge vredne kolege i tako zajednički doprinese rastu njene ekonomije, a samim tim i njenom razvoju u celini.

**Literatura:**